                                                   ΜΑΡΟΥΛΑ

Μια φορά κι έναν καιρό ήτανε μια γυναίκα και δεν είχε παιδιά, και όλη μέρα έβγαινε στο παράθυρο της και παρακαλούσε κι έλεγε: «ας είχα Θεέ μου κι εγώ ένα παιδάκι». 

Μια μέρα σαν βγήκε στο παράθυρο έτυχε να περνάει ο ήλιος, ακούει τις προσευχές της, της λέει : «σου δίνω εγώ ένα παιδί, μα σα θα γίνει δώδεκα χρονών θέλω να μου το φέρεις πίσω».Ω!, λέει εκείνη,  ως να γένει δώδεκα χρονών το ξεχνάει ο ήλιος και εγώ το κρατάω». Μα τάζει στον ήλιο πως θα του το πάει πίσω. Κι έτσι εκείνος της έστειλε τη Μαρούλα. Ένα κορίτσι με ροδοκόκκινα μάγουλα και χείλη σαν κεράσι. Όμορφη που ήταν η Μαρούλα. Και όσο μεγάλωνε τόσο ομόρφαινε. Γένηκε  δώδεκα χρονών μα η μάνα της στον ήλιο δεν τη πάει. Της λέει μονάχα μια μέρα: «σήκω Μαρούλα , σήκω να πας στη βρύση  να φέρεις νερό». Βλέπετε τα παλιά τα χρόνια οι άνθρωποι δεν είχαν τη βρύση μέσα στο σπίτι.

Παίρνει η Μαρούλα το κανάτι πάει. Σαν φτάνει στη βρύση και την βλέπει ο ήλιος από ψηλά γίνεται ένα παλικάρι με χρυσή φορεσιά και πρόσωπο που λάμπει και κατεβαίνει κάτω. Πάει κοντά στη Μαρούλα της λέει: «Ε! μωρέ Μαρούλα να πας να πεις στη μάνα σου κείνο που μου τάξε να μου το φέρει πίσω» 

-και τι σου τάξε  εσένα η μάνα μου; 

-σύρε πες της αυτόν το λόγο και κείνη ξέρει.

Φεύγει η Μαρούλα πάει στη μάνα της, της λέει: «αχ! Μωρέ μάνα κει στη βρύση που πήγα ήρθε ένα παλικάρι και είχε ολόχρυση φορεσιά και πρόσωπο που έλαμπε σαν τον ήλιο, και μου είπε μάνα να του πας πίσω κείνο που του έταξες. Τι ήταν αυτό;»

-Σαν το βρεις αυτό το παλικάρι πάλι στη βρύση, να πεις πως ξέχασες να μου το πεις.

Την άλλη μέρα κίνησε η Μαρούλα πάει πάλι στη βρύση. Σαν τη βλέπει ο ήλιος από ψηλά γίνεται παλικάρι και κατεβαίνει κάτω.

-Ε! μωρέ Μαρούλα είπες στη μάνα σου κείνο που σου είπα;

-Ου!  Το ξέχασα!

-Πάρε αυτό το μήλο και να το βάλεις μέσα στα ρούχα σου. Σα σε ξεντύσει η μάνα σου να κυλήσει αυτό να πέσει και να της πεις: «κείνο που μου έταξε πίσω να μου το δώσει».

Πήρε η Μαρούλα το μήλο το βάνει μέσα στο κόρφο της, πάει στη μάνα της. Σαν εκείνη τη ξεντύνει κυλάει το μήλο πέφτει καταγής. Ρωτάει η μάνα που το βρήκε.

-Αχ μωρέ μάνα ήρθε πάλι εκείνο το παλικάρι με τη χρυσή φορεσιά και μου έδωκε αυτό το μήλο και μου είπε μην ξεχάσω να σου πω να του πας πίσω κείνο που του έταξες. Πεισμώνει τότε η μάνα της Μαρούλας, την αρπάζει, την κλειδώνει στη κάμαρα της και φωνάζει και λέει: «σαν το βρει μονάχος του να το πάρει». Και δεν την αφήνει να βγει και περνάνε έτσι πέντε, δέκα, είκοσι μέρες. Μα σαν πέρασε τόσος καιρός δουλειά είχε μια μέρα η μάνα δεν προλάβαινε να πάει στη βρύση, τα’στοχάει  κείνο που χε πει, στέλνει τη Μαρούλα.

Μα ο ήλιος παραμονεύει και σαν τη βλέπει έρχεται της λέει
-Ε! μωρέ Μαρούλα είπες στη μάνα σου κείνο που σου πα;

-Της το πα! Μα μου είπε  σαν το βρεις μονάχος σου να το πάρεις.

Πιάνει τότε ο ήλιος και τυλίγει τις ακτίνες του γύρω από τη μέση της Μαρούλας, την αρπάζει κι αρχίνησαν να ανεβαίνουν ψηλά, ψηλά, ψηλά  στον ουρανό κει που ήτανε χτισμένο το παλάτι του. Ανέβαιναν, ανέβαιναν, ίσαμε που έφτασαν. Ο ήλιος μπροστά από το παλάτι του  είχε ένα κήπο γεμάτο με λουλούδια.

 Κάθε μέρα που εκείνος έφευγε να κάνει το ταξίδι του στον ουρανό η Μαρούλα έβγαινε στον κήπο. Μα ψάχνει εδώ να βρει κανέναν για να παίξει, κανένας, ψάχνει από κει, ούτε και κει. Αρχίνησε τότε εκείνη να στεναχωριέται που ήτανε μονάχη της. Έκλαιγε, πεθυμούσε τη μάνα της, γρατζουνούσε τα μαγουλά της και έλεγε:

«Αχ! Όπως μαραίνεται της μάνας μου η καρδούλα

έτσι να ψυχομαραθούν    του ήλιου τα λουλούδια

κόψου δέντρο κόψου»

Και γρατζουνάει η Μαρούλα και κομματιάζει τα μαγουλά της.

Γυρίζει ο ήλιος τη βλέπει με γρατσουνισμένα μάγουλα της λέει:

-Ε! μωρέ Μαρούλα  τι έπαθαν τα μαγουλά σου, γιατί είναι κόκκινα και γρατσουνισμένα;

- Μάλωσε ο γάτος με το γάτο της γειτόνισσας, έκανα εγώ να τους ξεχωρίσω και κείνος με γρατσούνισε.

Και ο ήλιος τη πίστεψε και πάλι φεύγει την άλλη μέρα να κάνει το ταξίδι του στον ουρανό.

Μα η Μαρούλα στεναχωριέται μονάχη της κλαίει, γρατζουνάει  τα μαγουλά της και λέει:  

«Αχ! Όπως μαραίνεται της μάνας μου η καρδούλα

έτσι να μαραθούν    του ήλιου τα λουλούδια

κόψου δέντρο κόψου»

και κομματιάζει πάλι τα μαγουλά της. Γυρίζει ο ήλιος τη βλέπει με γρατσουνισμένα μάγουλα τη ρωτάει.

-Ε! μωρέ Μαρούλα   γιατί είναι πάλι κόκκινα και γρατσουνισμένα τα μαγουλά σου;

-Να! Μάλωσε ο κόκορας με τον κόκορα της γειτόνισσας, έκανα εγώ να τους ξεχωρίσω και κείνος με γρατσούνισε. Και ο ήλιος πάλι την πιστεύει, και σαν φεύγει την άλλη μέρα εκείνη πάλι τα ίδια γρατζουνάει τα μαγουλά της πεθυμάει τη μάνα της, κλαίει και δέρνεται. Από τα δάκρυα της μαράθηκαν όλα τα λουλούδια στον κήπο του ήλιου και ξεράθηκαν τα δέντρα. Τα μάγουλα της τα γρατσούνισε τόσο πολύ που τρέχανε τα αίματα. 

Γυρίζει ο ήλιος, βλέπει τον κήπο του μαραμένο, φωνάζει και λέει:

-Ε! μωρέ Μαρούλα ,γιατί μαράθηκαν τα λουλούδια μου και τα μαγουλά σου γιατί είναι πάλι κομματιασμένα;

-Έκανα να περάσω ανάμεσα στις τριανταφυλλιές και γρατσουνίστηκα.

Μα τώρα ο ήλιος δεν τη πίστεψε. Την άλλη μέρα τρέχει και παραφυλάει και βλέπει τη Μαρούλα πως γρατζουνάει τα μαγουλά της και πως πεθυμάει τη μάνα της και θέλει πίσω να γυρίσει. Πάει τότε εκείνος κοντά της λέει:

-Ε! μωρέ Μαρούλα, μήπως δεν περνάς καλά εδώ που είσαι;

-Καλά περνάω!

-Μήπως θέλεις να πας πίσω στη μάνα σου;

Εκείνη τότε του γνέψε πως ναι, θέλει να γυρίσει πίσω. 

Την  παίρνει τότε ο ήλιος από το χέρι και πάνε στην άκρη του παλατιού και κείνος φωνάζει και λέει:

-Λιοντάρια, λιονταράκια

Να σου τα   λιοντάρια

-Τι μας θες αφεντικό;

-Θέλω να πάτε τη Μαρούλα στη μάνα της, αλλά τι θα τρώτε και τι θα πίνετε;

-Θα τρώμε από τη σάρκα της θα πίνουμε από το αίμα της.

-Φύγετε μωρέ! Σεις θεριά είστε, θα τη φάτε τη Μαρούλα , δεν σας θέλω. Χαθείτε από μπροστά μου.

Και παίρνει πάλι ο ήλιος το κορίτσι από το χέρι πάνε στην άκρη του παλατιού  και  κείνος τώρα φωνάζει και λέει:

-Αλεπούδες,  αλεπουδάκια.

Να σου οι αλεπούδες.

-Τι μας θες αφεντικό;

-Θέλω να πάτε τη Μαρούλα στη μάνα της, αλλά τι θα τρώτε και τι θα πίνετε;

-Θα τρώμε από τη σάρκα της θα πίνουμε από το αίμα της.

-Χαθείτε μωρέ από μπροστά μου, θεριά είστε σεις θα τη φάτε τη Μαρούλα , δεν σας θέλω.

Και πάει πάλι ο ήλιος στην άκρη του παλατιού και φωνάζει τώρα και λέει:

-Ελάφι, ελαφάκι.

Να σου το ελάφι. Σαν ερώτησε ο ήλιος το ελάφι τι θα τρώει, κείνο του είπε χορτάρι, και τι θα πίνεις το ρωτάει, νεράκι του απαντάει. 

Τ’ ακούει ο ήλιος χαίρεται, βάζει τη Μαρούλα πάνω στη ράχη του ελαφιού και ξεκίνησαν να κατέβουν από το παλάτι του ήλιου στο σπίτι της Μαρούλας. 

Κόρη μικρή πεντάμορφη 

του ήλιου θυγατέρα

Με τη περίσσια ομορφιά 

με τα πολλά τα κάλλη 

Κατέβα κόρη απ’ τα ψηλά

του ήλιου τα παλάτια.

Κόντευαν να φτάσουν μα κουράστηκε το ελαφάκι, βρίσκουν μια βρύση πίνει εκείνο νερό. Κει κοντά στη βρύση ήταν ένα δέντρο. Φωνάζει το ελάφι και λέει:

-Ανέβα εσύ Μαρούλα πάνω στο δέντρο κι εγώ θα πάω να βοσκήσω, και σαν με χρειαστείς να με φωνάξεις.
 Φεύγει το ελάφι ανεβαίνει η Μαρούλα πάνω στο δέντρο. Έλα όμως που εκεί κοντά είχε το σπίτι της μια λάμια. Ζύμωνε η λάμια μα χρειάστηκε νερό, παρατάει το ζύμωμα και πάει στη βρύση, μα σαν σκύβει να πάρει το νερό βλέπει να καθρεφτίζεται το πρόσωπο της Μαρούλας, γυρίζει τα μάτια της καταπάνω και φωνάζει και λέει:

-Α! εσύ είσαι εκεί πάνω έλα κάτω να σε φάω. 

-Να με φας μα τα χέρια σου είναι γεμάτα από ζυμάρι, σύρε να ζυμώσεις το ψωμί σου και ύστερα με τρως.

Φεύγει η λάμια πάει να ζυμώσει το ψωμί της. Ζυμώνει γρήγορα, γρήγορα το πλάθει το κάνει καρβέλια. Μα δεν περιμένει να φουσκώσουν να τα ψήσει και πάλι πίσω έρχεται και φωνάζει και λέει:

-Α! ζύμωσα εγώ τώρα, έλα να σε φάω.

-Να με φας μα φούσκωσαν τώρα τα ψωμιά σου, σύρε να ανάψεις το φούρνο να τα ψήσεις και ύστερα με τρως.

Φεύγει η λάμια πάει ανάβει το φούρνο ρίχνει μέσα τα καρβέλια το ψωμί. Μα δεν περιμένει να ροδίσουν να τα βγάλει και γυρίζει πάλι πίσω και φωνάζει και λέει:

-Α! φούρνισα εγώ τώρα έλα, έλα να σε φάω.

-Να με φας μα θα σου καούν τα ψωμιά σύρε τώρα να τα βγάλεις κ’ ύστερα με τρως.

Τρέχει η λάμια να πάει να βγάλει το ψωμί και η Μαρούλα φωνάζει και λέει:

-Ελάφι, ελαφάκι που είσαι μωρέ ελαφάκι κι έρχεται η λάμια και με τρώει;

Έρχεται το ελάφι ανεβαίνει πάνω στη ράχη του και αρχίνησαν να τρέχουν να γλιτώσουν από τα δόντια της λάμιας. Εκεί που πήγαιναν βρίσκουν έναν ποντικό του λένε:

-Σα δεις τη λάμια να μας κυνηγάει λόγια-λόγια να της λες, άλλα αντί άλλων και μη μαρτυρήσεις κατά που θα πάμε.

Φεύγει η Μαρούλα μαζί με το ελαφάκι, μα να σου και η λάμια στο κατόπι, προλαβαίνει το ποντικό και ρωτάει και λέει:

-Μην είδες τη Μαρούλα μαζί με το ελαφάκι;

Ο καημένος ο ποντικός άρχισε να λέει λόγια-λόγια,  άλλα αντί άλλων.

-Εγώ κυρά λάμια πήρα νήμα, να κάμω κάλτσες;

-Μωρέ εκείνο που σε ρωτάω εγώ, μην  είδες τη Μαρούλα μαζί με το ελαφάκι;

-Εγώ κυρά -λάμια λέω να κάνω ένα σκούφο.

-Μωρέ θα σε φάω μην  είδες τη Μαρούλα μαζί με το ελαφάκι;

-Καλά να κάμω ένα γιλεκάκι;

Χιμάει τότε η λάμια, αρπάζει το ποντικό και ήταν έτοιμη να τον φάει. Φοβάται εκείνος ο καημένος και λέει:

-Από κει , από κει πήγανε.

Αρχίνησε τώρα η λάμια να τρέχει στο κατόπι τους. Έτρεχε, έτρεχε κόντευε να τους φτάσει. Αλλά και η Μαρούλα κόντευε να φτάσει στο σπίτι της.

 Νιώθει τότε ο σκύλος και γαβγίζει και λέει:

-Γαβ!  Ανοίξτε έρχεται η Μαρούλα

-Φεύγα παλιόσκυλο, εμένα τη Μαρούλα μου τη πήρε ο ήλιος, φεύγα, χάσου και μη με κάνεις να κλάψω το κορίτσι μου δεν είναι εδώ.

Νιώθει και ο γάτος και λέει:

-Νιάου! Ανοίξτε τη πόρτα έρχεται η Μαρούλα

-Τσιτ! Παλιόγατο εμένα το κορίτσι μου το πήρε ο ήλιος, φεύγα και δεν είναι εδώ, χάσου και μην με κάνεις  να πλαντάξω στο κλάμα.

Νιώθει και ο κόκορα και λέει:

-Κικιρικι! Ανοίξτε τη πόρτα έρχεται η Μαρούλα

Τότε η μάνα ανοίγει τη πόρτα και κείνη την ώρα προλαβαίνει και περνάει η Μαρούλα μαζί με το ελαφάκι μα να σου και η λάμια στο κατόπι και χραπ…

Πρόκαμε εκείνη και έκοψε την ουρά του ελαφιού. Φωνάζει το ελαφάκι και λέει:

-Η ουρά μου, η ουρίτσα μου και τι θα κάμω τώρα εγώ χωρίς ουρά;

-Σώπα, λέει η μάνα της Μαρούλας, εσύ μου έφερες τη κόρη μου κι εγώ θα σ’ αφήσω χωρίς ουρά;

Και παίρνει ένα μπαμπακάκι και του το βάζει για ουρά. Κι από κείνο τον καιρό τα ελάφια έχουνε μικρές και φουντωτές ουρές, γιατί πρωτύτερα, λέει, είχανε μακριές και μεγάλες.

Κι όσο για τη Μαρούλα έζησε καλά με τη μάνα της και εμείς ακόμα καλύτερα. 

